ANC-ligastrukture: 'Zuma was dapper om jammer te sê' | Maroela Media
ANC-ligastrukture: 'Zuma was dapper om jammer te sê'
Die ANC se ligastrukture in Gauteng het hulle gedistansieer van die provinsiale leierskap se uitsprake wat pres. Jacob Zuma veroordeel na aanleiding van die konstitusionele hof se uitspraak oor die Nkandla-sage.
Volgens die ANC Vroueliga (ANCVL), ANC Jeugliga (ANCYL) en die Mkhonto we Sizwe militêre veterane (MKVA) het hulle hul lede geraadpleeg en Woensdag tot in die vroeë oggendure vergadering gehou, nadat die provinsiale uitvoerende komitee gesê het dat hulle Zuma se verskoning aanvaar, maar dat "hy moet besin en die regte ding moet doen".
Daddy "Bronson" Thinane, die provinsiale voorsitter van die MKVA, het gesê die ligas stem nie saam dat Zuma moet uittree nie. "Wat beteken hierdie stelling van 'die regte ding doen' werklik? Wat bedoel die uitvoerende komitee hiermee? Die stelling is nie vir ons duidelik nie, dit is net 'n gelykenis," het Thinane gesê.
"Mense moet praat en duidelik wees oor wat hulle sê. Ons almal hier en die mense wat ons verteenwoordig, ondersteun die besluit van die partye se nasionale werkskomitee dat Zuma toegelaat moet word om sy termyn uit te dien, as president van die ANC én van die republiek."
Matome Chiloane, die provinsiale voorsitter van die ANCYL, het gesê Zuma was "dapper" om in die openbaar om verskoning te vra. "Vir 'n persoon om tot 'n punt te kom waar hy in die openbaar om verskoning vra, wys dat pres. Zuma diep selfondersoek gedoen het. Jy kan nie net die verskoning ignoreer nie. Dit verg 'n ware en dapper leier om te sê hy is jammer," het Chiloane gesê.
Die groep beweer versoeke dat Zuma moet bedank, is weens Westerse innvloed, wat die Brics-lande (Brasilië, Rusland, Indië, China en Suid-Afrika) teiken "in die najaag van hul honger vir algehele beheer". Suid-Afrika se opposisiepartye word ook deur "Westerse magte" beïnvloed, het hulle gesê.
"Die vuil hand van die Weste krap in ons land en gebruik die opposisie as instrument om chaos te veroorsaak. Die DA, EFF en die woordvoerder van die wit monopolie-kapitaal, Anton Rupert, is almal saam in die bed en in die arms van die Weste om 'n regeringsverandering teweeg te bring … ons sal nooit deelneem aan sulke onderduimse dinge nie," het Chiloane uit die gesamentlike verklaring voorgelees.
Die organisasies het gesê hulle ondersteun die konstitusionele hof se uitspraak dat Zuma 'n gedeelte van die geld wat aan veiligheidsopgraderings by sy Nkandla-woning bestee is, moet terugbetaal, maar het godsdiensleiers wat verlede week gesê het hy moet bedank, gekap.
"Kerke het 'n sleutelrol gespeel om ons van apartheid na 'n demokrasie te lei. Dit is daarom skokkend om 'hoë priesters' te hoor sê dat hulle nie die president se verskoning aanvaar nie. Van wanneer af leer die Bybel ons om nie te vergewe nie? Skokkend genoeg, is hierdie mense dieselfde mense wat anti-apartheidsaktiviste was en die apartheidsrassiste vergewe het," het Chiloane gesê.
"Daarom is die regte besluit volgens die ANC Gauteng se resolusie dat Zuma sy termyn moet uitdien."
Die ANC in Mpumalanga, Limpopo en KwaZulu-Natal het ook al op die konstitusionele hof se Nkandla-uitspraak gereageer en gesê hulle ondersteun Zuma. David Mabuza, premier en voorsitter in Mpumalanga, het geskimp dat ANC-lede moontlik vir Zuma sal help om 'n gedeelte van die Nkandla-geld terug te betaal.
Paul Mashatile, die Gauteng LUR vir menslike nedersettings, het gesê hy glo die ANC het reeds die prys van die Nkandla-sage betaal gedurende die 2014-verkiesings. "As die ANC moet ons selfondersoek doen en verreikende besluite neem wat die skade aan ons beeld sal herstel en die vertroue van ons mense sal terugwen."
Mashatile het Dinsdag gesê die provinsiale uitvoerende komitee het die moontlikheid bespreek dat Zuma voor die ANC se integriteitskomitee gedaag moet word omdat hy die party in oneer gebring het. ANC-takke in die provinsie sal vergaderings hou om die hofuitspraak te bespreek voordat die provinsiale uitvoerende komitee volgende maand 'n finale besluit sal neem.
Ai daar is baie mense wat net praat om te praat ……. Dis nie die Westerse lande wat in Suid Afrika se sake krap nie maar KORRUPSIE!!! Waarna ek geluister het van Zuma se "jammer toespraak" het hy almal blameer behalwe homself. In geen land kan die parlement die konstitusie verbreek en daarmee wegkom nie. Hy is n verleentheid vir ons land saam met die hele ANC parlement wat vir hom gestem het om aan te bly!!
So ek kan bedrog pleeg en sorry se dan is dit verby . Hy was te lank in die Gutas se geselskap dis hoe die Indians dit doen . Ooo sorry the president was on special.
Gaan hy die R500 miljard rand wat hy die land gekos het toe hy vir Nene afgedank het ook terugbetaal of is hy daaroor ook jammer. Siek mens siek land !!!!
STROOI!! Hy is nie jamme oor die bollie wat hy aangejaag het nie, hy's jammer hy is uitgevang!!!!
Hy is met sy rug teen die muur,so vir n laaste uitkoms sal hy dit se,niemand kon nog ooit op sy woord gaan nie,Die euwel nl "rassisme" moet uitgeroei word.Ek hoop dat hy opreg is,dit kan sorg vir n beter SA.Plaasmoorde moet staak en die eef moet verban word.